
 Na temelju članka 18. Zakona o grobljima („Narodne novine“ broj: 19/98, 50/12 i 89/17) i članka 28. Statuta Općine Bednja (Službeni vjesnik Varaždinske županije 7/18, 44/18), Općinsko vijeće Općine Bednja na 25. sjednici održanoj dana                      2020. donosi 

O D L U K U
o grobljima na području općine Bednja


I. OPĆE ODREDBE 

Članak 1.
	Odlukom o grobljima na području Općine Bednja (u daljnjem tekstu: Odluka) propisuju se: 
· opće odredbe, 
· građenje, zatvaranje i stavljanje groblja izvan uporabe, 
· upravljanje grobljem, 
· mjerila i način dodjeljivanja i ustupanja grobnih mjesta na korištenje, 
· vremenski razmaci ukopa u popunjena grobna mjesta, te način ukopa nepoznatih osoba, 
· uvjeti i mjerila za plaćanje naknade kod dodjele grobnog mjesta i godišnje naknade za korištenje, 
· održavanje groblja i uklanjanje otpada, 
· načini i uvjeti korištenja groblja i obavljanja pogrebnih poslova, 
· kaznene odredbe, 
· prijelazne i završne odredbe. 

Članak 2.
	U smislu ove Odluke, groblje je ograđeni prostor zemljišta na kojem se nalaze grobna mjesta, komunalna infrastruktura i prateći objekti. 
	Pratećim objektima u smislu ove Odluke smatraju se mrtvačnica, dvorana za izlaganje na odru, prostorije za ispraćaj umrlih i sl. 
	Na području općine Bednja postoje slijedeća groblja u naseljima:
1. Bednja,
2. Cvetlin i
3. Vrbno. 
	Groblja navedena u prethodnom stavku ovog članka su komunalni objekti Općine Bednja. 

Članak 3.
Značenje pojedinih pojmova: 
1. Korisnik grobnog mjesta - fizička osoba s pravom korištenja grobnog mjesta nakon dodjele grobnog mjesta na korištenje, uz uvjet da ga održava i plaća godišnju grobnu naknadu ( u daljnjem tekstu: korisnik). 
2. Vlasnik grobnog mjesta – vlasnik zemljišta na kojem se grobno mjesto nalazi je Općina Bednja. 
3. Vlasnik grobnih uređaja i opreme  fizičke osobe mogu biti vlasnici grobnih uređaja i opreme.  
4. Grobna mjesta – grobovi, grobnice i grobnice za urne, namijenjeni za ukop umrlih osoba, 
5. Godišnja naknada za korištenje grobnog mjesta – naknada koja se plaća za održavanje zajedničkih dijelova groblja, 
6. Naknada kod dodjele grobnog mjesta – naknada koju korisnik plaća kod dodjele grobnog mjesta na korištenje, 
7. Grobni uređaji i oprema – nagrobni spomenik, nagrobna ploča, ograda i slično imaju status nekretnine.
8. Slobodno grobno mjesto – grobno mjesto kojeg se korisnik odrekao potpisivanjem Izjave o odricanju grobnog mjesta u korist Općine Bednja. 
9. Izjava o odricanju grobnog mjesta – izjava kojom se korisnik odriče grobnog mjesta, odnosno besplatno prenosi pravo korištenja na Općinu Bednja, 
10. Napušteno grobno mjesto – grobno mjesto za koje grobna naknada nije plaćena 10 godina, te se može ponovno dodijelit na korištenje, nakon proteka 15 godina od zadnjeg ukopa u grob, odnosno 30 godina od zadnjeg ukopa u grobnicu, 
11. Opći grobovi – su grobovi za koje nije plaćena naknada za korištenje i nije izdano rješenje o dodjeli, 
12. Ukop – polaganje umrlog ili polaganje posmrtnih ostataka u grobno mjesto, 
13. Potvrda o posjedovanju grobnog mjesta – potvrda koju izdaje Općina Bednja u svrhu provođenja ostavinskog postupka nakon smrti korisnika grobnog mjesta, 
14. Rješenje o nasljeđivanju – rješenje koje donosi Općinski sud ili javni bilježnik u ostavinskom postupku nakon smrti korisnika grobnog mjesta i koje je mjerodavno za prijenos prava korištenja grobnog mjesta s korisnika na nasljednika, novog korisnika.
15. Ugovor o ustupanju grobnog mjesta – ugovor u pisanom obliku ovjeren kod javnog bilježnika kojim korisnik grobnog mjesta pravo korištenja prenosi na treću osobu, 
16. Održavanje groblja – održavanje i čišćenje zemljišta i putova na groblju, održavanje i čišćenje prostora i objekata za obavljanje ispraćaja i sahrane umrlih, uređenje i održavanje zelenila, čišćenje groblja i zbrinjavanje otpada, kao i provođenje reda na groblju. 
17. Komunalno društvo Kemauček d.o.o. za komunalnu djelatnost, društvo koje je osnovala Općina Bednja za obavljanje komunalnih djelatnosti koje će obavljati poslove održavanja groblja i ukopa.

Članak 4.
	Na grobljima iz članka 2. ove Odluke ukapaju se u pravilu umrli koji imaju prebivalište na području općine Bednja. 
	Na grobljima na području općine Bednja mogu se ukapati i ostali umrli koji nisu imali prebivalište na području općine Bednja, ukoliko su korisnici grobnog mjesta, ili imaju osigurano grobno mjesto u obiteljskom grobu ili grobnici i imaju suglasnost korisnika grobnog mjesta. 
	Iznimno, kada nastane potreba za ukopom umrlog koji je živio u stranoj državi, a koji je rođen i bio stanovnik Općine Bednja, može se ukopati na groblja na području općine Bednja, ukoliko ima osigurano grobno mjesto u obiteljskom grobu ili grobnici i ima suglasnost korisnika grobnog mjesta. 
	Umrlog se može ukopati i na groblju koje je on odredio za života ili koje odredi njegova obitelj odnosno osoba koja je dužna skrbiti o njegovu ukopu. 

II. GRAĐENJE, ZATVARANJE I STAVLJANJE GROBLJA IZVAN UPORABE 

Članak 5.
Općinsko vijeće Općine Bednja donosi odluke: 
· o potrebi izgradnje ili rekonstrukcije groblja u skladu Prostornim planom, 
· o zatvaranju groblja kada utvrdi da na groblju više nema mogućnosti osnivanja novih grobnih mjesta, ali postoji mogućnost ukopa u postojeća grobna mjesta, 
· o stavljanju groblja ili dijela groblja izvan uporabe kada više nema mogućnosti ukopa zbog prostornih, sanitarnih ili drugih razloga. 
	Odluke iz prethodnog stavka ovog članka objavljuju se u Službenom glasilu Varaždinske županije.
 
III. UPRAVLJANJE GROBLJEM 

Članak 6.
	Grobljima iz članka 2. ove Odluke upravlja Jedinstveni upravni odjel Općine Bednja prema uvjetima i na način propisan Zakonom o komunalnom gospodarstvu, Zakonom o grobljima i drugim propisima. 
	Upravljanje grobljem obuhvaća dodjelu grobnih mjesta, vođenje grobnih očevidnika, registara i naplatu godišnje grobne naknade, uređenje, održavanje i rekonstrukciju groblja, na način koji odgovara tehničkim i sanitarnim uvjetima, pri čemu treba voditi računa o zaštiti okoliša, a osobito o krajobraznim i estetskim vrijednostima. 
	Grobljem se upravlja pažnjom dobroga gospodara i na način kojim se iskazuje poštovanje prema umrlima. 
	O uređenju i održavanju dodijeljenih grobnih mjesta dužni su se brinuti korisnici. 

Članak 7.
	Grobna mjesta, grobni uređaji i oprema koji su proglašeni spomenicima kulture ne mogu se smatrati napuštenima, moraju se održavati i obnavljati sukladno propisima o zaštiti spomenika kulture. 
	Natpisi na grobovima i grobnicama ne smiju vrijeđati ničije nacionalne, vjerske ili moralne osjećaje, niti na bilo koji način povrijediti uspomenu na umrloga. 

Članak 8.
	Jedinstveni upravni odjel Općine Bednja obavlja slijedeće aktivnosti: 
· utvrđuje raspored grobnih mjesta, 
· dodjeljuje grobna mjesta na korištenje, 
· izdaje rješenja i vrši naplatu godišnje grobne naknade, 
· vodi grobne očevidnike i registre.

Članak 9.
	Jedinstveni upravni odjel Općine Bednja dužan je pravovremeno poduzimati odgovarajuće mjere da se osiguraju slobodna grobna mjesta sukladno potrebama, a ako nema prostora na groblju, pravovremeno obavijestiti načelnika i predstavničko tijelo Općine Bednja o potrebi rekonstrukcije, odnosno proširenje postojećeg ili gradnju novoga groblja. 

Članak 10.
	Jedinstveni upravni odjel Općine Bednja dužan je voditi Grobni očevidnik o ukopu svih umrlih osoba na području općine Bednja koji sadrži podatke o: 
· grobovima, grobnicama i grobnicama za urne, 
· korisnicima grobova i grobnica, 
· osobama koje imaju pravo ukopa, 
· svim promjenama, 
· uzroku smrti. 
	Sastavni dio Grobnog očevidnika iz stavka 1. ovoga članka je Položajni plan grobnih mjesta i grobnica. 
	Jedinstveni upravni odjel Općine Bednja dužan je voditi i Registar umrlih osoba po prezimenu, imenu i imenu oca te OIB građana umrle osobe s naznakom gdje je ukopana. 
	Grobni očevidnik, Registar umrlih osoba i Položajni plan grobnih mjesta moraju se pohraniti i trajno čuvati. 
	Nadzor nad provođenjem akata iz ovog članka provodi Općinski načelnik.

Članak 11.
	Jedinstveni upravni odjel Općine Bednja dužan je donijeti Akt o pravilima ponašanja na groblju i Položajni plan grobnih mjesta i iste izložiti na vidljivom mjestu, a osobito na svakom ulazu u groblje. 

IV. MJERILA I NAČIN DODJELJIVANJA I USTUPANJA GROBNIH MJESTA NA KORIŠTENJE 

Članak 12.
	Jedinstveni upravni odjel Općine Bednja daje grobno mjesto na korištenje na neodređeno vrijeme uz naknadu te o tome donosi rješenje. 
	Protiv rješenja iz stavka 1.ovoga članka zainteresirana osoba može izjaviti žalbu nadležnom tijelu jedinice područne (regionalne) samouprave.   
	 
Članak 13.
	Grobno mjesto za koje grobna naknada nije plaćena deset godina, smatra se napuštenim i može se ponovo dodijeliti na korištenje, nakon proteka petnaest godina od posljednjeg ukopa u grob, odnosno nakon proteka trideset godina od ukopa u grobnicu. 
	Prijašnji korisnik grobnog mjesta za koje se prema stavku 1. ovoga članka smatra da je napušteno može raspolagati izgrađenom opremom i uređajem groba (nadgrobna ploča, nadgrobni spomenik i znaci, ograda groba i sl.) nakon što plati dužni iznos grobne naknade sa zakonskim zateznim kamatama. U protivnom smatrat će se da se radi o napuštenoj imovini kojom Općina Bednja može raspolagati. 


Članak 14.
	Obavijest o namjeri prekopa općeg ili napuštenog groba i grobnice Jedinstveni upravni odjel Općine Bednja će dostaviti korisniku grobnog mjesta najmanje tri mjeseca prije prekopa. 
	Ukoliko korisnik grobnog mjesta nije poznat, prekop se vrši bez obavještavanja. 
Nakon prekopa posmrtni ostaci umrlog se prenose u zajedničku grobnicu ili po želji obitelji umrlog – u drugo grobno mjesto. 

Članak 15.
	 Dimenzija grobnom mjesta za jednu osobu je:
		- dužina 2,40 m x širina 1,20 m
	za dvije osobe je:
		- dužina 2,40 m x širina 2,00 m.
	Dubina groba ne može biti manja  od 1,60 m.
	Širini grobnog mjesta  sa svake strane dodaje se 0,25 m prostora.
	Ovisno o raspoloživom mjestu, širina grobnog mjesta može se smanjivati odnosno proširivati s time da:
		- minimalna širina ne može biti manja od 1,00 m
		- minimalna dužina 2,00 m
		- maksimalna dužina 2,80 m, ovisno o formiranom redu.

Članak 16.
	Postojeća grobna mjesta mogu se dodijeliti na korištenje tek kad podnositelj zahtjeva dostavi izjavu srodnika (ovjerenu od javnog bilježnika) koji polažu pravo na navedeno grobno mjesto, u kojoj se izričito odriču svih prava na isto, te su suglasni da podnositelj zahtjeva u svoje ime postane korisnik grobnog mjesta. 

Članak 17.
	Svi korisnici grobnih mjesta koji koriste grobno mjesto ili obiteljsku grobnicu dulje vrijeme, koji su postavili ili namjeravaju postaviti nadgrobne spomenike, dužni su zatražiti grobno mjesto na neodređeno vrijeme. U protivnom, nakon proteka 15 godina od posljednjeg ukopa u grob, odnosno nakon proteka 30 godina od ukopa u grobnicu pravo raspolaganja grobnim mjestom ima Općina Bednja. 

Članak 18.
	Pravo ukopa uz korisnika grobnog mjesta imaju i članovi njegove obitelji. 
	Članovima obitelji korisnika grobnog mjesta, u smislu ove Odluke, smatraju se supružnik korisnika, izvanbračni supružnik, potomci i posvojena djeca i njihovi supružnici te roditelji korisnika grobnog mjesta. 
	Korisnik grobnog mjesta može dopustiti privremeni ukop i drugim osobama, o čemu je dužan pismenom izjavom obavijestiti Jedinstveni upravni odjel Općine Bednja. 
	Nakon smrti korisnika grobnog mjesta korištenje grobnog mjesta stječu njegovi nasljednici. 
	Nasljednik iz prethodnog stavka dužan je Općini Bednja dokazati da je naslijedio pravo korištenja grobnog mjesta dostavom pravomoćnog rješenja o nasljeđivanju te zatražiti prijenos prava korištenja grobnog mjesta u Grobnom očevidniku. 
	Do pravomoćnosti rješenja o nasljeđivanju grobnog mjesta u njega se mogu ukapati osobe koje su u trenutku smrti korisnika grobnog mjesta bili članovi njegove obitelji. 
Korisnik može korištenje grobnog mjesta ugovorom ustupiti trećim osobama bez naknade. 
	Osobe koje steknu pravo korištenja grobnog mjesta dužne su ovjereni ugovor od javnog bilježnika dostaviti Općini Bednja radi upisa novog korisnika u Grobni očevidnik. 
	Korisnici grobnih mjesta koji ugovorom ustupe pravo korištenja ne mogu kasnije ugovorom ili rješenjem stjecati pravo korištenja drugog grobnog mjesta na istom groblju. 
	Oprema i uređaj groba izgrađeni na grobnom mjestu smatraju se nekretninom pa, stoga, ako uz ustupanje grobnog mjesta prodaje ili na drugi način prenosi vlasništvo opreme, odnosno uređaja groba koji su izgrađeni na grobnom mjestu, novi korisnik grobnog mjesta dužan je uz ugovor o ustupanju Jedinstvenom upravnom odjelu Općine Bednja priložiti i dokaz o uplaćenom porezu na promet te nekretnine. 

Članak 19.
	Jedinstveni upravni odjel Općine Bednja će na zahtjev stranke i na temelju ugovora o ustupanju ili rješenja o nasljeđivanju izvršiti promjenu podataka o korisnicima u Grobnom očevidniku te o tome donijeti rješenje. 

Članak 20.
	Jedinstveni upravni odjel Općine Bednja će obustaviti ukope u grobno mjesto u slučaju spora o pravu ukopa, odnosno korištenju grobnog mjesta dok spor ne bude riješen. 

Članak 21.
	Za ustupanje prava korištenja grobnog mjesta i za privremeni ukop osoba koje se, u smislu ove Odluke, ne smatraju članovima obitelji korisnika grobnog mjesta, potrebna je suglasnost svih osoba koje imaju pravo ukopa u predmetno grobno mjesto. 

Članak 22.
	Opća grobna mjesta u smislu ove Odluke su grobna mjesta za koje nije plaćena naknada za korištenje i nije izdano rješenje o dodjeli. 
	Rok za korištenja općih grobnih mjesta je 15 godina od dana ukopa umrle osobe. 
	Nakon isteka roka iz prethodnog stavka, općim grobnim mjestima Jedinstveni upravni odjel Općine Bednja slobodno raspolaže za prekop. 

V. VREMENSKI RAZMACI UKOPA U POPUNJENA GROBNA MJESTA TE NAČIN UKOPA NEPOZNATIH OSOBA 

Članak 23.
	Ukop u popunjeno grobno mjesto može se obaviti po proteku najmanje 15 godina od zadnjeg ukopa u grobno mjesto. 
	Iznimno, ukop članova obitelji može se obaviti prije isteka 15 godina od posljednjeg ukopa, ali pod uvjetom da se kod zemljanih grobova osigura 0,80 metara zemlje iznad lijesa. 
	Ako je grobnica za polaganje ljesova sagrađena u više razina, grobno mjesto se smatra popunjenim kada su sve razine popunjene te se ukop u jednostruku grobnicu može obaviti nakon proteka 30 godina od zadnjeg ukopa, a u dvostruku grobnicu nakon proteka 30 godina od pojedinog ukopa. 
	Popunjeno grobno mjesto na općem grobu može se prekopati nakon proteka 15 godina od posljednjeg ukopa u isto, a ostaci preminulih osoba premjestit će se u zajedničku kosturnicu o trošku Općine Bednja. 
	U grobna mjesta može se položiti urna bez obzira na to kada je položena prethodna urna. 

Članak 24.
	Nepoznate osobe ukapaju se u opće grobove koje odredi Jedinstveni upravni odjel Općine Bednja, nakon što nadležna državna tijela izdaju odgovarajuća odobrenja, a na način uobičajen mjesnim prilikama, osiguravajući pritom dostupne podatke (dob, spol, datum smrti). 
	Eventualni nasljednici osoba iz stavka 1. ovog članka ne stječu pravo korištenja grobnog mjesta u koje su ove osobe ukopane. 
	Jedinstveni upravni odjel Općine Bednja dužan je grobno mjesto iz stavka 1. ovoga članka urediti i održavati na način kojim se iskazuje poštovanje prema umrlima. 
	Troškove ukopa nepoznate osobe snosi Općina Bednja. 


VI. UVJETI I MJERILA ZA PLAĆANJE NAKNADE KOD DODIJELE GROBNIH MJESTA I GODIŠNJE GROBNE NAKNADE ZA KORIŠTENJE 

Članak 25.
	Za korištenje grobnog mjesta korisnik plaća godišnju grobnu naknadu koja iznosi:
· 70,00 kuna za grobno mjesto za jednu osobu (širina groba do 1,20 m), 
· 140,00 kuna za grobno mjesto za dvije osobe (širina groba od 1,21 m do 2,00 m).

Članak 26.
	Godišnja grobna naknada plaća se jednom godišnje u cjelokupnom iznosu i to za svako grobno mjesto zasebno, najkasnije do 30. rujna tekuće godine, a prihod su Proračuna Općine Bednja. 
Jedinstveni upravni odjel Općine Bednja obvezan je korisniku grobnog mjesta dostaviti uplatnice za plaćanje.  
Korisnicima grobnih mjesta koji nisu platili godišnju grobnu naknadu u propisanim rokovima, JUO Općine Bednja dužan je dostaviti uplatnice i opomene preporučenim pismom, a protiv korisnika koji ni nakon toga nisu izvršili plaćanje poduzeti zakonom propisane mjere. JUO Općine Bednje dužan je evidentirati svaku izvršenu uplatu u zasebnim grobnim evidencijama.
	 

Članak 27.
	Visina jednokratne naknade za dodjelu na korištenje grobnog mjesta utvrđuje se prema cjeniku pogrebnih usluga i naknada na mjesnim grobljima na području Općine Bednja (Službeni vjesnik Varaždinske županije 7/2011).

Članak 28.
 Jednokratna naknada za dodjelu na korištenje grobnog mjesta plaća se prilikom dodjele grobnog mjesta na korištenje u roku određenom rješenjem. 
Sredstva naknade za dodjelu grobnog mjesta se uplaćuju na račun Komunalnom poduzeću i mogu se koristiti isključivo za radove na izgradnji, uređenju i proširenju groblja.


VII. ODRŽAVANJE GROBLJA I UKLANJANJE OTPADA 

Članak 29.
	Groblja iz članka 2. Ove Odluke održava Komunalno poduzeće Kemauček d.o.o. (nadalje: Komunalno poduzeće).
	Pod održavanjem groblja u smislu stavka 1. ovog članka smatra se održavanje i čišćenje zemljišta, staza, parkirališta i putova na groblju, održavanje i čišćenje prostora i zgrada za obavljanje ispraćaja i ukopa umrlih, uređenje i održavanje zelenila, čišćenje groblja i zbrinjavanje otpada, kao i provođenje reda na groblju. 
	Komunalno poduzeće obavlja i poslove ukopa umrlih.



Članak 30.
	Grobna mjesta na groblju moraju se izrađivati prema Položajnom planu groblja u skladu sa propisima o građenju i propisima o grobljima. 

Članak 31.
	Prilikom izvođenja radova, izvođači su dužni pridržavati se odredaba o Redu na groblju, a naročito: 
· radovi se moraju izvoditi na način da se do najveće mjere očuva mir i dostojanstvo na groblju, a mogu se obavljati samo u radne dane, 
· građevni materijal može se držati na groblju samo kraće vrijeme koje je neophodno za obavljanje radova, 
· za prijevoz materijala potrebnog prilikom izvođenja radova mogu se koristiti samo za to određeni putovi i staze, 
· u slučaju prekida radova, kao i poslije njihova završetka, izvođač je dužan bez odlaganja radilište dovesti u prijašnje stanje. 
	Jedinstveni upravni odjel Općine Bednja može zabraniti radove u određene dane zbog opravdanih razloga. 

Članak 32.
	Za gradnju grobnica, postavljanje ili obnovu nadgrobnih spomenika korisnik grobnog mjesta podnosi zahtjev komunalnom poduzeću i uplaćuje odgovarajuću naknadu. 
	Komunalno poduzeće izdaje odobrenje uz slijedeće uvjete: 
· Nadgrobni spomenik mora se izgraditi tako da njegovi rubni dijelovi budu udaljeni od susjednog spomenika najmanje 15 cm. Ukoliko to zbog rasporeda postojećih grobnih mjesta nije moguće, razmak će odredit Jedinstveni upravni odjel Općine Bednja. 
· Korisnik grobnog mjesta odnosno izvođač radova mora prethodno od Jedinstvenog upravnog odjela zatražiti utvrđivanje površine za izgradnju betonskih temelja i postavljanje nadgrobnog spomenika te upute o izvođenju radova. 
	Komunalno poduzeće će zabraniti radove onom izvođaču radova koji započne s radom bez ispunjenih uvjeta iz ovog članka. 

Članak 33.
	Grobna mjesta koja se oštete prilikom izvođenja radova ili obavljanja ukopa moraju se odmah, a najkasnije u roku od 15 dana urediti i dovesti u prijašnje stanje. 
	Troškove oko uspostave prijašnjeg stanja snosi osoba na čiji se zahtjev obavljaju radovi, odnosno ukop. 
Članak 34.
	Izgradnja nadgrobnog spomenika neće se odobriti na grobnom mjestu koje se prema ovoj Odluci smatra općim grobom. 

Članak 35.
	Korisnik grobnog mjesta odlučuje o obliku i načinu uređenja grobnog mjesta, po prethodnoj suglasnosti komunalnog poduzeća. 
	Materijal od kojeg se izrađuju nadgrobni spomenici mora biti trajan (kamen, beton i sl.), a sami spomenici po obliku i načinu izvedbe moraju biti u skladu s okolinom i s mjesnim običajima. 
	Ako nadgrobni spomenik bude izgrađen protivno suglasnosti Komunalnog poduzeća, korisnik grobnog mjesta dužan je izgrađeni dio uskladiti sa suglasnošću, a ako to nije moguće, nadgrobni spomenik treba ukloniti. U protivnom će to provesti Jedinstveni upravni odjel Općine Bednja na teret korisnika grobnog mjesta. 

Članak 36.
	O uređenju i održavanju grobnih mjesta moraju se brinuti njihovi korisnici, na način da se grobno mjesto i prostor oko grobnog mjesta drži u redu i čistoći. 
	Nastali otpad korisnici grobnog mjesta dužni su odlagati na zato određeno mjesto. 
	Ako korisnik ne brine o održavanju grobnog mjesta, Komunalno poduzeće upozorit će ga na obvezu i odrediti mu rok u kojem se grobno mjesto mora urediti. Ukoliko korisnik ne uredi grobno mjesto u određenom roku, Jedinstveni upravni odjel Općine Bednja uredit će grobno mjesto na trošak korisnika. 

Članak 37.
	Uređenje i održavanje groblja, Komunalno poduzeće dužno je obavljati kontinuirano na način da groblja budu uredna, a objekti u funkcionalnom smislu ispravni. 

Članak 38.
	Komunalno poduzeće mora mrtvačnicu i ostale objekte na grobljima održavati u ispravnom stanju, održavati red i čistoću, te prema potrebi izvršiti dezinfekciju. 

Članak 39.
	Na groblju je izričito zabranjeno: 
· ulaziti u mrtvačnicu bez prethodnog odobrenja Komunalnog poduzeća, 
· oštećivanje i uništavanje opreme na grobnim mjestima, 
· oštećivanje i uništavanje zelenih površina na groblju, ograda, objekata i druge opreme na groblju, 
· kretati se izvan staza namijenjenih za prolaz između grobnih mjesta i prelaziti preko grobnih mjesta, 
· odlaganje otpada izvan za to određenog mjesta, 
· odnošenje cvijeća, ukrasa i opreme s tuđih grobnih mjesta, 
· zabava, glasan govor i slično ponašanje koje je protivno održavanju potrebnog pijeteta prema mrtvima na groblju. 
	Vijence i cvijeće položene na humak grobnog mjesta nakon ukopa, Komunalno poduzeće će ukloniti u dogovoru s korisnikom grobnog mjesta.

Članak 41.
	Na odgovarajućim mjestima na grobljima,  Komunalno poduzeće je dužno osigurati pravilno odlaganje otpada. 

Članak 42.
	Građani su obvezni na groblju održavati potpun mir i moraju se ponašati kako to odgovara mjestu i poštovanju prema umrlima. 
	Građani su obvezni pridržavati se Odluke o pravilima ponašanja koju utvrđuje Općina Bednja.

VIII. NAČIN I UVJETI KORIŠTENJA GROBLJA I OBAVLJANJA POSLOVA UKOPA

Članak 43.
	Pod poslovima ukopa podrazumijeva se organiziranje i obavljanje ukopa umrloga. 
	Poslovi organiziranja i obavljanja ukopa su poslovi smještaja umrloga u mrtvačnicu, priprema grobnog mjesta (iskop grobne jame odnosno otvaranje grobnice), prijevoz umrloga od mrtvačnice do grobnog mjesta, ukop umrloga i zatrpavanje grobne jame, odnosno zatvaranje grobnice, te uređenje grobnog mjesta nakon ukopa. 
	Sve poslove vezane uz ukop umrle osobe koji se obavljaju na groblju i u pratećim građevinama vrši isključivo Komunalno poduzeće.
 
Članak 44.
	Ekshumacija umrlih osoba obavlja se pod uvjetima i na način koji su uređeni posebnim propisima. 
	Ekshumacija umrle osobe obavlja se u pravilu od 01.listopada do 30 travnja. 

Članak 45.
	Naknadu Komunalnom poduzeću za obavljeni ukop podmiruje po Cjeniku usluga, obitelj odnosno naručitelj ukopa.

Članak 46.
	Naručitelj ukopa je svaka fizička ili pravna osoba koja je uz predočenje i predaju dozvole za ukop umrle osobe, a po potrebi i drugih isprava,  preuzima obveze podmirenja troškova ukopa. 

Članak 47.
	Naručitelj ukopa dužan je prijaviti i zatražiti obavljanje ukopa ispunjavanjem posebnog obrasca  prijave ukopa, u kojem mora naznačiti slijedeće podatke: 
· podatke o grobnom mjestu na kojem se predlaže ukop, 
· podatke o korisniku grobnog mjesta,
· osobne podatke o osobi koja vodi brigu o grobnom mjestu, 
· osobne podatke o umrlom,
· te po potrebi i druge podatke.
	Ukoliko umrli ili naručitelj ukopa nisu korisnici grobnog mjesta, prijava sadrži i zahtjev naručitelja za dodjelu grobnog mjesta. 

Članak 48.
	Nakon prijema prijave, Komunalno poduzeće je dužno provjeriti podatke navedene u prijavi te ukoliko su ispunjeni uvjeti propisani Zakonom i ovom Odlukom, odobrava ukop na određenom grobnom mjestu. 

Članak 49.
	Komunalno poduzeće nema pravo uskratiti ukop na određenom grobnom mjestu, ukoliko u postupku odobravanja ukopa utvrdi da umrli kao bivši korisnik grobnog mjesta ili naručitelj kao korisnik grobnog mjesta, nisu podmirili godišnje grobne naknade. 
	Radi plaćanja zaostalih godišnjih grobnih naknada Jedinstveni upravni odjel Općine Bednja i korisnik grobnog mjesta mogu zaključiti izvan sudsku nagodbu, koja se mora ovjeriti kod javnog bilježnika. 
Članak 50.
	U slučaju da nitko ne preuzme obvezu plaćanja zaostalih grobnih naknada, odnosno na sebe ne prenese pravo korištenja grobnog mjesta kao nasljednik umrlog ili se ne obveže na podmirenje troškova, ukop umrlog izvršit će se na općem grobnom mjestu na način propisan ovom Odlukom. 

Članak 51.
	Ukopi se u pravilu ne obavljaju nedjeljom i blagdanom. 

Članak 52.
	Nadzor nad provođenjem ove Odluke obavlja Općinski načelnik i odgovorna osoba Komunalnog poduzeća.

Članak 53.
	Odgovorna osoba Komunalnog poduzeća u obavljanju nadzora iz članka 52. ove Odluke ovlaštena je : 
- upozoriti fizičke i pravne osobe o pravilima ponašanja na groblju, 
- na poduzimanja određenih radnji u svrhu održavanja grobova.

Članak 54.
	Na osnovi prijave Komunalnog poduzeća, nadležno tijelo jedinice lokalne samouprave  će protiv fizičkih i pravnih osoba koji prekrše odredbe ove Odluke poduzeti mjere propisane zakonom. 


IX. KAZNENE ODREDBE 

Članak 55.
	Novčanom kaznom u iznosu od 10.000,00 kuna kaznit će se za prekršaj Komunalno poduzeće: 
· ako ne vodi posebnu brigu o dijelovima groblja, prema članku 7. ove Odluke, 
· ako ne vodi brigu o održavanju groblja prema članku 29. ove Odluke. 

Članak 56.
	Novčanom kaznom u visini od 5.000,00 kuna kaznit će se za prekršaj pravna osoba: 
· ako gradi grobnicu, postavlja ili obnavlja nadgrobni spomenik bez odobrenja iz članka 32. ove Odluke, 
· postupa protivno odredbama članka 31. ove Odluke. 

Članak 57.
	Novčanom kaznom u visini od 500,00 kuna kaznit će se za prekršaj korisnik grobnog mjesta: 
· ako grobno mjesto i prostor oko njega ne održava urednim prema članku 36. ove Odluke, 
· postupa protivno odredbama članka 32. ove Odluke. 

Članak 58.
	Novčanom kaznom u visini od 500,00 kuna kaznit će se za prekršaj fizička osoba ako: 
· postupa protivno odredbama iz članka 39. ove Odluke, 
· ako se ne pridržava pravila o ponašanju na groblju prema članku 42. ove Odluke. 
X. PRIJELAZNE I ZAVRŠNE ODREDBE 

Članak 59.
	Korisnicima grobnih mjesta koji su do dana stupanja na snagu ove Odluke imali status korisnika grobnog mjesta temeljem ugovora o korištenju grobnog mjesta ili nekog drugog valjano pravnog akta, izdat će se rješenje o dodijeli grobnog mjesta na neodređeno vrijeme. 

Članak 60.
	Osoba koja smatra da je korisnik grobnog mjesta, a nije upisana u Grobni očevidnik, može zatražiti upis na temelju valjano pravnog akta. 

Članak 61.
	Osoba koja je do dana stupanja na snagu ove Odluke imala rješenje o korištenju grobnog mjesta na određeno vrijeme,  izdat će se rješenje o dodijeli grobnog mjesta na neodređeno vrijeme, bez naknade. 

Članak 62.
	Stupanjem na snagu ove odluke prestaje važiti Odluka o visini grobnih naknada na mjesnim grobljima na području Općine Bednja  (Službeni vjesnik Varaždinske županije br. 7/11) i Odluka o upravljanju grobljem (Službeni vjesnik Varaždinske županije br. 7/11).
	Ova Odluka stupa na snagu osmog dana od dana objave u Službenom vjesniku Varaždinske županije.  
			

									PREDSJEDNIK VIJEĆA
									     Vladimir Kramarić 












O B R A Z L O Ž E NJ E
uz prijedlog
ODLUKE O ODLUKE O GROBLJIMA NA PODRUČJU OPĆINE BEDNJA

1 / PRAVNA OSNOVA 
Pravna osnova za podnošenje prijedloga Odluke o grobljima je članak 18. Zakona o grobljima („Narodne novine“ broj:19/98., 50/12 i 89/17.) i odredbe Zakona o komunalnom gospodarstvu (Narodne novine br. 68/18 i 110/18) koji se odnose na način obavljanja komunalne djelatnosti održavanje groblja i krematorija. 

2 / OSNOVNA PITANJA KOJA SE DEFINIRAJU OVIM AKTOM 
Ovom Odlukom o grobljima utvrđuje se upravljanje grobljem, načini i uvjeti korištenja groblja i obavljanja pogrebnih poslova, građenje, zatvaranje i stavljanje groblja izvan uporabe i sve ostale radnje vezano za groblja sukladno propisima koji propisuju predmetnu materiju. 
Općina Bednja do sada nije imala odluku koja bi uređivala pitanja groblja, načina upravljanja grobljem, način održavanja ukopa i vremenski protek vremena između njih, a osnovan promjena u odnosu na Odluku o visini grobnih naknada na mjesnim grobljima Općine Bednja iz 2011. godine je u tome što se godišnja naknada za grobove plaća jednom godišnje, a ne dva puta kako je to do sada bilo. Cijena ostaje ista.

Ovom odlukom o grobljima objedinjene su Odluka o upravljanju grobljem i Odluka o visini grobnih naknada koje su donesene 2011. godine. Stupanjem na snagu ove odluke spomenute dvije Odluke prestaju važiti.

3 / FINANCIJSKA SREDSTVA POTREBNA ZA PROVEDBU OVOG AKTA 
Financijska sredstva za provedbu ovog akta nisu potrebna. 

STARA ODLUKA:
Za korištenje grobnog mjesta, nositelj prava (korisnik) groba plaća godišnju naknadu koja iznosi 70,00 za grobno mjesto za jednu osobu (širina groba do 1,20 m) i 140,00 kuna za grobno mjesto za dvije osobe (širina groba od 1,20 m do 2,00 m). Godišnja naknada utvrđuje se rješenjem, obračunava se za svaki grob posebno, a plaća se u dvije rate. Prva rata dospijeva na naplatu do 30. travnja, a druga rata do 31. listopada. Godišnja naknada se plaća za svaki grob, bez obzira na broj grobova istog nositelja prava (korisnika).
 U Odluci o upravljanju grobljem iz 2011. godine bilo je propisano da se grobna naknada plaća jednom godišnje do 30. lipnja, dok je istovremeno u Odluci o grobnim naknadama bilo propisano da se grobna naknada plaća u dvije rate. (Naknada od 70,00 kn do sada se cjepala na dvije uplatnice po 35,00 kn) 

Temeljem članka 11. Zakonu o pravu na pristup informacijama (''Narodne novine'' br. 25/13, 85/15) za Nacrt prijedloga Odluke o grobljima na području općine Bednja iz točke 1. ovog zaključka provesti će postupak savjetovanja s javnošću objavom na internetskim strancima Općine Bednja u trajanju od 15 dana. 


